Lögreglan á Suðurnesjum hefur til rannsóknar andlát sex sjúklinga á Heilbrigðisstofnun Suðurnesja sem hún telur að ætla megi að hafi verið ótímabær og borið að með saknæmum hætti. Meðferð fimm annarra sjúklinga er einnig til rannsóknar en lögregla hefur rökstuddan grun um að þeir hafi verið í lífslokameðferð að tilefnislausu og með því hafi öryggi þeirra verið ógnað.
Þetta kemur fram í úrskurði Héraðsdóms Reykjaness þar sem fallist er á kröfu lögreglustjórans á Suðurnesjum um að dómkvaddir verði tveir matsmenn til að svara fjórum spurningum í tengslum við andlát eins sjúklings. Landsréttur staðfesti úrskurðinn í síðustu viku.
Aðstandendur sjúklingsins kærðu þrjá starfsmenn HSS til lögreglu í febrúar á þessu ári. Samkvæmt úrskurði héraðsdóms hafa tveir starfsmenn réttarstöðu sakbornings, læknir og annar heilbrigðisstarfsmaður.
Í úrskurðinum kemur fram að lögreglustjórinn sé með tvö álit óháðra sérfræðinga sem bæði hafi verið gerð að beiðni embættis landlæknis. Annað varði störf læknisins og hafi verið gert eftir athugasemdir frá starfsfólki vegna sjúklinga og er dagsett 27. október á síðasta ári. Hitt er álit óháðs sérfræðings vegna kvörtunar frá aðstandendum sjúklingsins sem dómkvöddu matsmennirnir eiga að svara spurningum um.
Fram kemur í úrskurði héraðsdóms að í fyrrnefnda álitinu sé komist að þeirri niðurstöðu að læknirinn hafi sýnt alvarlegan brest í faglegri þekkingu sem ógnað hafi öryggi sjúklinga. Í síðarnefnda álitinu var niðurstaða sérfræðingsins að vanræksla hefði átt sér stað í veitingu heilbrigðisþjónustu.
Í úrskurðinum segir að í málinu sé verið að rannsaka andlát sex einstaklinga sem ætla megi að hafi verið ótímabær og borið að með saknæmum hætti. Þá segist lögreglan einnig vera að rannsaka meðferð fimm annarra sjúklinga sem rökstuddur grunur sé um að hafi verið skráðir í lífslokameðferð að tilefnislausu og með því hafi öryggi þeirra verið ógnað.
Fram kemur í úrskurðinum að lögreglustjórinn hafi í nóvember á síðasta ári fengið tilkynningu frá framkvæmdastjóra lækninga vegna starfa læknisins. Telur lögregla að þar hafi verið tilkynnt mál vegna þriggja sjúklinga.
Lögregla hefur sömuleiðis fengið upplýsingar frá aðstandendum þriggja sjúklinga til viðbótar sem dóu eftir lífslokameðferð á árunum 2018 til 2020. Þá kemur fram að lögreglustjórinn leitaði til héraðsdóms til að fá álit landlæknis vegna andláta tveggja annarra sjúklinga.
Sex andlát á Heilbrigðisstofnun Suðurnesja eru til rannsóknar hjá lögreglunni á Suðurnesjum. Lögregla telur að ætla megi að andlátin hafi verið ótímabær og borið að með saknæmum hætti. Lífslokameðferð fimm annarra sjúklinga er einnig til rannsóknar.